יחיאל לסרי

יחיאל שמעון לסרי (נולד באב ה'תשי"ז, 21 באוגוסט 1957) הוא ראש עיריית אשדוד. לפני כן כיהן בין היתר כחבר הכנסת, כממלא מקום ראש עיריית אשדוד, עסק כרופא פנימאי ובצה"ל כרופא צבאי בדרגת סגן-אלוף.

ביוגרפיה
לסרי נולד בא-רשידיה, מרוקו. עלה לישראל עם משפחתו בשנת 1963, בהיותו בן חמש. המשפחה הגיעה לאשדוד והשתקעה ברובע א'. בילדותו התחנך בעיר מגוריו ולמד במקביל אצל הרב גדעון כהן שאולי, בנעוריו למד במדרשית נעם שבפרדס חנה.

בשנות ה-70 היה סטודנט עמית בתוכנית להכשרת מנהיגות סטודנטים תושבי עיירות פיתוח ושכונות מצוקה, מטעם הסוכנות היהודית. לסרי בוגר אוניברסיטת בן-גוריון בנגב במסלול העתודה האקדמית ברפואה (1982), התמחה במחלקה הפנימית בבית החולים קפלן ברחובות.

בשנת 2016 סיים לימודי תואר שני במנהל עסקים MBA, במרכז הבינתחומי הרצליה.

את שירותו בצה"ל עשה כרופא קצין בגדוד הנדסה קרבית ובתפקידים שונים בחיל הים. בין השאר, שימש כרופא הראשי של חיל הים. השתחרר מצה"ל בדרגת סגן-אלוף.

לאחר שחרורו מצה"ל התמנה לסגן מנהל המחלקה הפנימית של בית החולים קפלן, התמחה בטיפול באיידס ושימש כמנהל בפועל של מכון האיידס בבית החולים.

פעילות ציבורית
ממוזער|250x250px|לסרי בסיור עם שגריר ארצות הברית בישראל דן שפירו במקום פגיעת רקטת גראד ששוגרה מרצועת עזה לעיר, התפוצצה ופצעה תושבים – מבצע צוק איתן, קיץ 2014
בשנת 1994 יזם את הקמת התזמורת האנדלוסית הישראלית אשדוד, ועמד בראשה, כאשר התזמורת זכתה בפרס ישראל בשנת 2006.

משנת 1998 כיהן כחבר מועצת העיר אשדוד מטעם הסיעה העצמאית "אשדוד החדשה".
ממוזער|378x378 פיקסלים|לסרי כחבר הכנסת
היה בין מייסדי "מפלגת המרכז" ושובץ במקום התשיעי ברשימתה לכנסת. לאחר שאורי סביר ואמנון ליפקין-שחק התפטרו ויצחק מרדכי הורשע בפלילים, הוא נכנס לכנסת ה-15 בשנת 2001 ושימש כחבר בוועדת הכספים ובוועדת החינוך, התרבות והספורט. ב-6 בנובמבר 2002, לקראת הבחירות לכנסת השש עשרה (ובמהלך הקדנציה), פרשו לסרי ורוני מילוא ממפלגת המרכז והקימו את סיעת "לב", שמיד עם הקמתה התמזגה עם מפלגת הליכוד. במפלגת המרכז עצמה נשארו רק דן מרידור, דוד מגן ונחמה רונן. לסרי ניסה להיבחר ברשימת הליכוד לכנסת ה-16 אך מאחר שלא הגיע למקום ריאלי, המשיך את פעילותו במועצת עיריית אשדוד.

בשנת 2003, בבחירות למועצת עיריית אשדוד, שב למועצת העיר ונתמנה לממלא מקום ראש העיר אשדוד ויושב ראש החברה העירונית לתרבות ולמתנ"סים.

בנובמבר 2008, בבחירות לרשויות המקומיות, נבחר לסרי לראשות עיריית אשדוד, כאשר זכה ב-56% מקולות הבוחרים וגבר על צבי צילקר, שכיהן בתפקיד זה במשך כ-33 שנים. עם סיום ספירת הקולות, הכריז לסרי כי יקדם הקמת בתי מלון ובית חולים וכן את הקמת הקריה האקדמית של אשדוד.

באוקטובר 2013, בבחירות לרשויות המקומיות, נבחר לסרי לקדנציה שנייה לראשות עיריית אשדוד, כאשר זכה ב-53.5% מקולות הבוחרים וגבר בשנית על צילקר.

במהלך כהונתו פרצו מספר עימותים בין ישראל לארגוני הטרור הפלסטיניים בעזה, ביניהם מבצעי צה"ל עופרת יצוקה, עמוד ענן, צוק איתן, שומר החומות ומלחמת חרבות ברזל; כל אלו, נוסף על סבבי לחימה רבים, שבמהלכם נורו רקטות לעבר העיר אשדוד מרצועת עזה. מרביתן יורטו על ידי מערכת כיפת ברזל.
ממוזער|250x250 פיקסלים|לסרי ביום חילופי השלטון בעיריית אשדוד, לצד חברי מועצת התלמידים והנוער העירונית, מרץ 2019|ימין
בבחירות 2018 לרשויות המקומיות, נבחר לסרי לקדנציה שלישית לראשות עיריית אשדוד, כשניצח את ששת המועמדים האחרים וזכה ל-41% מקולות הבוחרים.
ממוזער|250x250 פיקסלים|לסרי לצד נשיא מכללת SCE יהודה חדד בטקס הנחת אבן הפינה לקמפוס הראשון של הקריה האקדמית של אשדוד, 7 ביוני 2018
במהלך כהונתו ה-2 וה-3, נערכה בעיר רפורמת התחבורה הציבורית "Reway" (נקרא גם "הגל הירוק" ו-Ashdod Metro Bus) שעיקריו הם מערכת אוטובוסים מהירה (BRT) הנעים לאורך נתיבי תחבורה ציבורית (נת"צ), ורשת שבילי אופניים. עבודות המיזם החלו רשמית ב-2017, והוכרז על סיומו בינואר 2022, עם חניכת קווי ה-BRT בעיר. המיזם גרר ביקורת קשה על העירייה מצד תושבים ובעלי עסקים – שבעקבותיה בוטלו חלקים מהותיים מהמיזם, שתוכננו לשנות מהותית את התחבורה הציבורית באשדוד – למשל, הסבת כיכר אילן רמון ברובע הקריה ("הסיטי") לתחבורה ציבורית בלבד וציר התחבורה הציבורית המזרחי ברבעים ג', ו' ו-ח'. כמו כן, מבקר המדינה יוסף שפירא פרסם דוח ביקורת קשה ביוני 2019 כנגד התנהלותה של העירייה בחלקה הניהולי של המיזם, וטען לכשלים חמורים מאוד שהובילו להכפלת עלותו הכספית. שפירא טען שהעירייה הפלתה את השכונות הוותיקות וכי פעלה בחוסר שקיפות – והמליץ להטיל חיוב אישי על מנכ"ל העירייה, אילן בן עדי, וראש העירייה לסרי. העירייה עתרה לבג"ץ בנושא, ובהמלצת בית המשפט משכה את הערעור ביוני 2020. לדברי לסרי, העירייה העבירה לוועדה לחיוב אישי במשרד הפנים מאות פרוטוקולים להוכחת חפותם מההאשמות. ביום חנוכת המיזם, פרסם לסרי כי החיוב האישי שהמליץ להטיל עליו מבקר המדינה בוטל.

ב-2021 פרסם את "חזון ראש העיר" שלו, במסגרת מיזם  העירוני "משתתפים – המקום שלך להשפיע".

בבחירות לרשויות המקומיות ב-2024 (שנדחו מאוקטובר 2023 עקב פרוץ מלחמת חרבות ברזל), התמודד תחת רשימת "אשדוד בתנופה" בתמיכת מפלגת הליכוד, לראשות עיריית אשדוד בפעם ה-4, וזכה במרב קולות הבוחרים (46.6%). לסרי גבר על המתמודדת הלן גלבר, מטעם רשימת "אין לנו עוד אשדוד", שזכתה ל-19.6% מהקולות, ורשימתו גרפה כ-2 מנדטים במועצת העירייה לאחר שהצליח לזכות בתמיכתן של המפלגות החרדיות, על אף נסיונותיו של יו"ר ש"ס אריה דרעי להריץ את ברק סרי כמועמד נגדי.

במהלך חודש יולי 2025, הודיעה המשטרה ללסרי כי הוא מאוים בדרגה 6, דרגת האיום החמורה ביותר, ועל כן הוא יקבל סל אבטחה מקיף הכולל גם מאבטחים חמושים. על הפרשה הוטל צו איסור פרסום.

חיים אישיים
לסרי היה נשוי למרים, אשת חינוך, עד לפטירתה בשנת 2010. לזוג שלושה ילדים. ב-2017 נישא בשנית, לעירית אלכסנברג.

 קישורים חיצוניים 


  סיפור לידתו של לסרי, באתר בית חבד


הערות שוליים

קטגוריה:ראשי עיריית אשדוד
קטגוריה:פעילי ציבור ישראלים
קטגוריה:בוגרי מדרשית נעם
קטגוריה:ישראלים ילידי מרוקו
קטגוריה:ראשי רשויות מקומיות מטעם הליכוד
קטגוריה:עולים בשנות ה-1960
קטגוריה:רופאים צבאיים ישראלים
קטגוריה:רופאים פנימיים ישראלים
קטגוריה:חברי הכנסת מטעם מפלגת המרכז
קטגוריה:חברי הכנסת החמש עשרה
קטגוריה:בוגרי העתודה האקדמית
קטגוריה:בעלי תואר דוקטור לרפואה מאוניברסיטת בן-גוריון בנגב
קטגוריה:סגל מרכז רפואי קפלן
קטגוריה:סגני-אלופים בצה"ל
קטגוריה:קציני צה"ל בכירים בראשות רשויות מקומיות בישראל
קטגוריה:סגני יושב ראש הכנסת בכנסת החמש עשרה
קטגוריה:ראשי רשויות מקומיות במלחמת חרבות ברזל
קטגוריה:ישראלים שנולדו ב-1957